መንግሥት የዘላቂ ልማት ግቦች በጀትን ለአግሮ ኢንዱስትሪ ፓርኮች ግንባታ እንደሚያውል አስታወቀ
በተባበሩት መንግሥታት ድርጅት (ተመድ) የፀደቁትንና በታዳጊ አገሮች ዘንድ እንዲተገበሩ የሚጠበቁትን የዘላቂ ልማት ግቦች ማስፈጸሚያ በጀት፣ ሙሉ በሙሉ ወደ አግሮ ፕሮሰሲንግ ፓርኮች ግንባታ እንደሚዛወር መንግሥት አስታወቀ፡፡የኢንዱስትሪ ሚኒስትር ዴኤታው ዶ/ር መብራህቱ መለስ ለጋዜጠኞች እንደተናገሩት፣ በአራት ክልሎች እንዲገነቡ 30 ቢሊዮን ብር ወይም 1.5 ቢሊዮን ዶላር የተመበደላቸው አራት የተቀናጁ የግብርና ማቀነባበሪያ ፓርኮች መንግሥት ለክልሎች የመደበውን 12 ቢሊዮን ብር የዘላቂ ልማት ግቦች በጀት እንዲያገኙ ተወስኗል፡፡ ከዚህም በተጨማሪ የኢትዮጵያ ልማት ባንክ ለሊዝ ፋይናንሲንግ በማለት በቅርቡ ይፋ ያደረገውን የ41 ቢሊዮን ብር በጀትም ለፓርኮቹ ግንባታ እንዲውል መታቀዱን ዶ/ር መብራህቱ ገልጸዋል፡፡መንግሥት አራቱ ፓርኮች ሙሉ ለሙሉ ተገንብተው ሲጠናቀቁ ሊጠይቁ የሚችሉት ግምታዊ ወጪ 30 ቢሊዮን ብር መሆኑን ቢገልጽም፣ ከእነዚህ ፓርኮች በተጨማሪ 13 የአግሮ ፕሮሰሲንግ ኢንዱስትሪ ፓርኮችን በመላ አገሪቱ ለመገንባት የአገር ውስጥና የውጭ ኩባንያዎችን ተሳትፎ እንደሚፈልግም ሚኒስትር ዴኤታው ገልጸዋል፡፡እንደ ዶ/ር መብራህቱ ማብራሪያ ከሆነ መንግሥት በአማራ፣ በትግራይ፣ በኦሮሚያና በደቡብ ክልሎች ለሚገነቡት የግብርና ማቀነባበሪያ ፓርኮች መሠረታዊ የሚባሉትን መሠረተ ልማቶች ማለትም የመሬት፣ የመንገድ፣ የኤሌክትሪክ ኃይል፣ የውኃ አቅርቦት፣ የቴሌኮምና የመሳሰሉትን በማሟላት እስከ መጪው ዓመት መስከረም ወር ድረስ አጠናቆ ለግል ባለሀብቶችና ለኢንዶመውንት ኩባንያዎች እንደሚያቀርብ ይጠበቃል፡፡ በዚህ መሠረት የአማራው ጥረት፣ የትግራዩ ኤፈረት፣ የኦሮሚያው ቱምሳ፣ እንዲሁም የደቡብ ክልሉ ወንዶ ኢንዶውመንት ኩባንያዎች እንደሚሳተፉ ሚኒስትር ዴኤታው ገልጸዋል፡፡ ሆኖም የማምረቻ ሼዶቹን እንደየፍላጎታቸው መሠረት ባለሀብቶቹና ኩባንያዎቹ ይገነባሉ ያሉት ዶ/ር መብራህቱ፣ ከባለሀብቶች የ25 በመቶ የካፒታል መዋጮ እንደሚጠበቅ ቀሪውን በብድር መንግሥት እንደሚያቀርብም ጠቁመዋል፡፡ለአግሮ ኢንዱስትሪ ፓርኮቹ ግንባታ ከ250 እስከ አንድ ሺሕ ሔክታር የሚጠጋ መሬት መዘጋጀቱና የመሬት ይዞታ ባለቤትነት ማረጋገጫ መገኘቱ ተገልጿል፡፡  የፓርኮቹ ግንባታ በሚካሄድባቸው አካባቢዎች ውስጥ ለሚገኙ ተነሺዎች ካሳ ለመክፈል፣ በእያንዳንዱ ፓርክ የሚቀጠሩ 200 ሺሕ ሰዎችን ለመመልመልና በኢንዱስትሪ ሥራዎች ላይ ያነጣጠሩ ሥልጠናዎችን ለመስጠት በአራቱ ክልሎች ዝግጅት መጀመሩም ተነግሯል፡፡ ይህም ቢባል ግን በኦሮሚያ ክልል በተከሰተው የፖለቲካ ቀውስ ምክንያት የኢንዱስትሪ ፓርክ ፕሮጀክት ሥራዎች መጓተታቸውን ዶ/ር መብራህቱ አውስተዋል፡፡ይሁንና መንግሥት ለፓርኮቹ ከመደበው ባሻገር ከተመድ የኢንዱስትሪ ልማት ድርጅት (ዩኒዶ)፣ ከአፍሪካ ልማት ባንክ፣ ከአውሮፓ ኅብረት የኢንቨስትመንት ባንክ፣ ከእንግሊዝ የልማት ኤጀንሲ ድፊድ፣ ከኮሜሳ የንግድና ኢንቨስትመንት ባንክ (ፒቲኤ) ፋይናንስ እንደሚደረግለት ቃል መገባቱን ያብራሩት ሚኒስትር ዴኤታው፣ የጣሊያን መንግሥት ከ100 ሚሊዮን ዶላር በላይ ለመስጠት መዘጋጀቱን እንዳስታወቀ ጠቅሰዋል፡፡ የደቡብ ኮሪያ መንግሥትም ከ260 ሚሊዮን ዶላር በላይ ለኢትዮጵያ ድጋፍ ለመስጠት ፈቃደኛ በመሆኑ፣ ገንዘቡ ወደዚህ መስክ እንዲመጣ ለማድረግ መንግሥት ማሰቡንም አብራርተዋል፡፡በመስከረም ወር ማብቂያ ሳምንት በአፍሪካ ኢኮኖሚክ ኮሚሽን በተሰናዳው የመጀመሪያው የአግሮ ኢንዱስትሪ ልማት ኢንቨስትመንት ፎረም ላይ የተገኙት ጠቅላይ ሚኒስትር ኃይለ ማርያም ደሳለኝ፣ ይህ ፎረም በየዓመቱ እንዲካሄድ መንግሥት መወሰኑን መግለጻቸው ይታወሳል፡፡ ፎረሙ 1,200 ታዳሚዎች ከአገር ውስጥና ከውጭ የተሳተፉበት እንደነበር ሲታወስ፣ የዩኒዶ ዋና ዳይሬክተር ሊ ዮንግን ጨምሮ ልዩ ልዩ ዓለም አቀፍ ተቋማትን የሚመሩ ኃላፊዎች ተገኝተው ነበር፡፡  